ગયા અઠવાડિયે બે સમાચારોએ ધ્યાન ખેંચ્યું. એક તો સાઉદી અરેબિયામાં પહેલીવાર ફૂટબોલની મેચ જોવા માટે સ્ત્રીઓને પ્રવેશ આપ્યો તો શ્રીલંકામાં મહિલાઓ પર આલ્કોહોલ ખરીદવા પર લાગેલો બેન હટાવી લીધો. જો કે શ્રીલંકામાં તો એક જ દિવસમાં પાછો એ બેન લાગુ થઈ ગયો. કારણ તો કહે મહિલાઓ દારૂની એડિક્ટ બની જાય તો સમાજનું શું થાય. પુરુષોને માટે ક્યારેય કોઈ બંધન કે બંધી હોતી નથી. વિચારવાની વાત છે કે આ બંધનો સ્ત્રીઓ પર કોણ લગાવે છે? શા માટે? સ્ત્રી-પુરુષ વચ્ચે ભેદ છે પણ તે ફક્ત શારીરિક છે. આજે નકારાત્મક વાત નથી કરવી. જાતીય સમાનતા તરફ એક એક પગલું ભરાઈ રહ્યું છે તેનો આનંદ વ્યક્ત કરવો છે. મુસ્લિમ રાષ્ટ્રોમાં સ્ત્રીઓ માટે ઘણી પાબંદીઓ અમલમાં છે. તેમાં સાઉદી અરેબિયાએ સ્ત્રીઓને સમાન અધિકાર આપવાની શરૂઆત કરી છે. પહેલાં તો તેમને મત આપવાનો અધિકાર આપ્યો. સ્ત્રીઓ ચૂંટણીમાં પણ ઊભી રહેવા લાગી. સ્ત્રીઓને ડ્રાઈવિંગનો પણ અધિકાર આપ્યો. અને હવે તેમણે સ્ત્રીઓને સ્પોર્ટસ માણવાનો પણ અધિકાર આપ્યો છે.